b'\n_START_ARTICLE_\nLaDainian Tomlinson\n_START_SECTION_\nUra ennen NFL:\xc3\xa4\xc3\xa4\n_START_PARAGRAPH_\nTomlinson aloitti jalkapallon yhdeks\xc3\xa4nvuotiaana kotikaupungissaan, pelipaikkana puolustuksen tukimies. Lukioi\xc3\xa4ss\xc3\xa4 h\xc3\xa4n siirtyi Wacon kaupungissa sijaitsevaan University High Schooliin, jossa jalkapallon lis\xc3\xa4ksi h\xc3\xa4n pelasi jalkapallon lis\xc3\xa4ksi my\xc3\xb6s koripalloa sek\xc3\xa4 baseballia. Tomlinsonin pelipaikka vaihtui viimeisena vuotena puolustuksesta keskushy\xc3\xb6kk\xc3\xa4\xc3\xa4j\xc3\xa4ksi, ja lopulta h\xc3\xa4net valittiin alueen vuoden t\xc3\xa4rkeimm\xc3\xa4ksi pelaajaksi._NEWLINE_Vaikka useat yliopistot yrittiv\xc3\xa4t saada Tomlinsonin joukkueeseen, h\xc3\xa4n ei kuitenkaan ollut valtakunnan tavoitelluimpia keskushy\xc3\xb6kk\xc3\xa4ji\xc3\xa4. T\xc3\xa4m\xc3\xa4n uskottiin johtuvan siit\xc3\xa4, ettei Tomlinson pelannut keskushy\xc3\xb6kk\xc3\xa4\xc3\xa4j\xc3\xa4n\xc3\xa4 ennen seniorivuottaan, ja monet yliopistot olivat tehneet valintansa jo ennen sit\xc3\xa4. Lopulta Tomlinson siirtyi Teksasin kristilliseen yliopistoon (Texas Christian University, TCU)._NEWLINE_Kahtena ensimm\xc3\xa4isen\xc3\xa4 opiskeluvuotenaan Tomlinson jakoi vastuun Basil Mitchellin kanssa. Vuonna 1999 ottelussa El Pason yliopistoa (UTEP) vastaan Tomlinson teki uuden NCAA:n yliopistoenn\xc3\xa4tyksen juostuaan yhteens\xc3\xa4 406 jaardia. Kyseisen vuoden lopussa h\xc3\xa4nell\xc3\xa4 my\xc3\xb6s oli eniten juostuja jaardeja (1 850 jaardia). Seuraavana ja viimeisen\xc3\xa4 vuotenaan Tomlinson voitti j\xc3\xa4lleen kyseisen tilaston juostuaan 2 158 jaardia. H\xc3\xa4n voitti parhaalle keskushy\xc3\xb6kk\xc3\xa4\xc3\xa4j\xc3\xa4lle annettavan Doak Walker Awardin, sek\xc3\xa4 oli ehdolla parhaalle yliopistopelaajalle annettavan Heisman Trophyn saajaksi. Voiton vei kuitenkin Florida Staten yliopiston 28-vuotias pelinrakentaja Chris Weinke, Tomlinsonin j\xc3\xa4\xc3\xa4dess\xc3\xa4 \xc3\xa4\xc3\xa4nestyksen nelj\xc3\xa4nneksi. TCU on "j\xc3\xa4\xc3\xa4dytt\xc3\xa4nyt" Tomlinsonin yliopistoaikojen pelinumeron.\n_START_SECTION_\nNFL-ura\n_START_PARAGRAPH_\nTomlinsonin ammattilaisuran alun m\xc3\xa4\xc3\xa4r\xc3\xa4si monen sattuman summa. San Diego Chargers varasi h\xc3\xa4net vuoden 2001 NFL:n varaustilaisuuden viidenten\xc3\xa4 pelaajana. Ennen varaustilaisuutta Chargers piti hallussaan ykk\xc3\xb6svarausta, mutta joukkue vaihtoi varausvuoroja Atlanta Falconsin kanssa. Atlanta otti ensimm\xc3\xa4isen\xc3\xa4 pelinrakentaja Michael Vickin ja Chargers viidenten\xc3\xa4 Tomlinsonin._NEWLINE_Tomlinson otti heti ensimm\xc3\xa4isell\xc3\xa4 kaudella paikkansa Chargersin aloituskokoonpanossa, ja on sen j\xc3\xa4lkeen ollut pois vain yhdest\xc3\xa4 ottelusta. Tomlinson pit\xc3\xa4\xc3\xa4 hallussaan kahdeksaatoista erilaista NFL:n enn\xc3\xa4tyst\xc3\xa4, muun muassa eniten maaleja (juoksut ja vastaanotetut heitot) yhdell\xc3\xa4 kaudella (31) ja eniten pelikausia (8), joiden aikana h\xc3\xa4n on edennyt juoksemalla v\xc3\xa4hint\xc3\xa4\xc3\xa4n 1\xc2\xa0000 jaardia. H\xc3\xa4n on my\xc3\xb6s heitt\xc3\xa4nyt eritt\xc3\xa4in tehokkaasti, saldona kahdeksan sy\xc3\xb6tt\xc3\xb6\xc3\xa4 joista maaliin on johtanut seitsem\xc3\xa4n._NEWLINE_Tomlinson valittiin vuonna 2006 NFL:n arvokkaimmaksi pelaajaksi. Samana vuonna h\xc3\xa4net palkittiin my\xc3\xb6s koko Yhdysvaltojen parhaana urheilijana ESPN-kanavan vuotuisessa urheilugaalassa._NEWLINE_Chargers ilmoitti 22. helmikuuta 2010 vapauttavansa Tomlinsonin t\xc3\xa4m\xc3\xa4n pelattua seurassa yhdeks\xc3\xa4n kautta. Useiden joukkueiden kanssa k\xc3\xa4ytyjen neuvotteluiden j\xc3\xa4lkeen h\xc3\xa4n allekirjoitti 14. maaliskuuta sopimuksen New York Jetsin kanssa. Jetsiss\xc3\xa4 Tomlinson pelasi kahden kauden ajan, kunnes solmi kes\xc3\xa4kuussa 2012 yhden p\xc3\xa4iv\xc3\xa4n sopimuksen San Diego Chargersin kanssa, saadakseen lopettaa Chargersin pelaajana._NEWLINE_Tomlinson valittiin amerikkalaisen jalkapallon Hall of Fameen vuonna 2017.'